Другі адказ дае пяцікласніца Наташа, гераіня апавядання “Падарунак для Дзеда Мароза”, якая замест традыцыйных дзіцячых вершыкаў пра “шишки да иголки” чытае багдановічаўскую “Пагоню”. На думку пісьменніцы, вёску можа выратаваць зварот да ўласных каранёў і традыцый (хоць у перадачы гэтых думак публіцыстычныя інтанацыі пераважаюць над уласна мастацкімі). Але асаблівага эфекту выступленне пяцікласніцы не мела. “У жыцці мястэчка, на жаль, асабліва нічога не змянілася”. Таму не здзіўлюся, калі пасталелая Наташа праз гады з’ездзе на вучобу ў Мінск або ў адну з еўрапейскіх сталіц. Бо яе слухачам хораша і ў роднай хаце. Усё, што за яе межамі, іх не цікавіць.